秋日自武林病歸漁社李使君惠以長篇誦之再四沈疴脫然
作者：楊冠卿
朝代：宋

paragraphs: 憶昨走京華，炎曦晝方赫。
終日無一欣，夢遶舊泉石。
西風趁驚波，茲焉掛帆席。
千年遼鶴歸，客屨戶外積。
雕胡飯新炊，雲腴飲甘液。
杞狗雜苓龜，夜吠更晨吸。
榮華風中煙，得喪付兒劇。
寧復效轅駒，長鳴悲伏櫪。
李侯金閨彥，氣與嵩華敵。
龍門世莫攀，冰鑒古無匹。
駃騠千里駿，晨炊共蓐食。
高吟動鬼神，落筆風雨疾。
句誦血模糊，妙理難致詰。